Sanssouci jauregia

Sanssouci jauregia (alemanez Schloss Sanssouci) Alemaniako Potsdam hiriko jauregi rokoko ezaguna da. UNESCOk Gizateriaren Ondare izendatu zuen 1990an Potsdam eta Berlingo jauregi eta parkeak multzoaren barnean. Sanssouci parkeak inguratzen du eta mendebaldeko muturrean Jauregi Berria (Neues Palais) dago.

 Etimologia 

Frantziar jatorria du Sanssouci izenak, izan ere Sans souci esaldiak "kezkarik gabe" esan nahi baitu.

 Historia 

Frederiko II.a Handiak eraiki arazi zuen bere udako egoitza izan zedin. Georg Wenzeslaus von Knobelsdorff arkitektuak diseinatu eta 1745 eta 1747 artean eraiki zen, Versaillesko jauregiari itzala egiteko asmotan eraiki ere. 20 urte beranduago Jauregi Berria (Neues Palais) eraiki zen parkearen mendebaldean, kanpotik zetozen agintariak inpresionatzeko, baina Frederiko berak beti nahiago izan zuen Sanssouci jauregian bizi.

1786an Frederiko hil zenean jauregia hutsik eta erabili gabe gelditu zen, 1840an bere ilobaren semea zen Frederiko Gilen IV.a Prusiakoa bertan bizitzera etorri zen arte. Filosofia eta arteetan interes handia zuenez eraikina era praktiko eta erabilgarriagoan berriztu zuen.


 Sanssouci jauregia 

Pisu bakarreko eraikina da, mahastien goikaldean jaso zena. Erdialdean kupula berde bat du. Parkera ematen duen fatxada estatuaz biziki hornitua dago, iparralderanzko aldea aldiz serioagoa da eta 88 zutabedun kolumnata bat ageri du.

Barrualdeari dagokionez hainbat gela dira aipagarriak:
 Harrera gela: Urrezko kapitela duten hamar zutabe pare daude gelan, kanpoko kolumnaten jarraipena direlarik. Elegantzia klasikoa sabaiko freskoak apurtzen du, non Flora jainkosa zerutik loreak jaurtitzen ikusten den.
 Marmolezko gela: Zuria eta urrez apaindua, kupula batek estaltzen du.
 Kontzertuen gela
 Erregearen gela eta bulegoa
 Liburutegi zirkularra
 Gonbidatuen gelak: Aipagarriak Rothenburg kondearena eta Voltairerena, azken hau bertan bizi izan baitzen 1750 eta 1753 artean.

 Sanssouci parkea 

Jauregiaren aurrean terrazatan dauden mahastiak antolatzen bukatu zutenean parkea diseinatzeari ekin zioten. 2'5 kilometro luze den etorbide batek zeharkatzen du ekialdean dagoen obeliskotik hasi eta Palazi Berriraino. 3.000 fruita arbolatik gora landatu ziren eta estatua eta obelisko gehiago ere banatu ziren parkearen toki ugarietan.

Hainbat eraikin daude parkean sakabanaturik:
 Charlottenhof jauregia (Schloss Charlottenhof): 1826an eraiki zen Frederiko Gilen IV.a printze zen garaian bere udako egoitza izan zedin. Jauregi neoklasikoa da.
 Txinatar pabiloia (Chinesisches Haus): Johann Gottfried Büring arkitektuak diseinatu zuen eta 1755 eta 1764 artean eraiki zen garai hartan modan jarri zen chinoiserie estiloan. Ekintza sozial ugari antolatu zituen bertan Frederikok.
 Adiskidetasunaren tenplua (Freundschaftstempel): 1768 eta 1770 artean eraikitako tenplo zirkular txikia da. Zortzi zutabe doriarrek inguratzen dute eta kupularen puntan Apolo jainkoaren estatua bat dauka.
 Dragoiaren etxea: Hau ere chinoiserie estiloan eraikia 1770 eta 1772 artean.

 Jauregi Berria 

Frederiko II.ak 1763 eta 1769 artean eraikitako jauregi barrokoa da, Zazpi Urteko Gerran Prusiak izandako garaipena ospatzeko. Bere hiru solairuekin Potsdamen dagoen jauregirik handiena da. Ekialdeko eta Mendebaldeko fatxadak 220 metro luze dira eta 400 estatuatik gora daude jauregiaren inguruan. Johann Gottfried Büring, Heinrich Ludwig Mangerren laguntzarekin, izan zen jauregia diseinatu zuen arkitektua. Bereziki aipagarria da jauregiaren barnean dagoen antzoki pribatua.

Kanpoaldean zerbitzarientzako bi eraikin simetriko daude.

 Kanpo estekak 

Kategoria:Potsdamgo eraikinak
Kategoria:Alemaniako jauregiak
Kategoria:Gizateriaren Ondarea Alemanian
Kategoria:Potsdam eta Berlingo jauregi eta parkeak
Kategoria:Rokoko arkitektura